Prima doamnă a Ucrainei, Olena Zelenska, a sosit duminică într-o vizită în capitala Serbiei, Belgrad, împreună cu ministrul ucrainean de externe Dmitro Kuleba, aceasta fiind prima dată când o delegaţie ucraineană la nivel înalt vizitează Serbia de când Rusia a lansat campania militară împotriva Ucrainei, relatează agerpres.
Alături de prima doamnă a Serbiei, Tamara Vucic, şi de ministrul Kuleba, Olena Zelenska a făcut un tur al Belgradului şi a vizitat fortăreaţa medievală Kalemegdan, relatează agenţia Tanjug, citată de Reuters.
De asemenea, soţia preşedintelui Volodimir Zelenski a asistat la semnarea unui acord de cooperare între universităţile din Belgrad şi Kiev.
Serbia, care aspiră să adere la UE, a condamnat încălcarea integrităţii teritoriale a Ucrainei în urma agresiunii militare ruse lansate în februarie 2022, dar a refuzat până în prezent cererile statelor occidentale de a se ralia sancţiunilor contra Rusiei, ţară cu care menţine legături tradiţionale de prietenie.
În schimb, Serbia a preluat mii de refugiaţi ucraineni, a oferit Kievului ajutoare umanitare şi a promis asistenţă pentru operaţiunile de deminare a teritoriului ucrainean în cadrul viitoarelor eforturi de reconstrucţie post-război.
Potrivit unui raport al Pentagonului declasificat anul trecut, Serbia ar fi furnizat de asemenea arme şi muniţii Ucrainei, în pofida relaţiilor sale apropiate cu Rusia.
În perioada scursă din 2022, preşedintele sârb Aleksandar Vucic s-a întâlnit cu omologul său ucrainean Volodimir Zelenski de trei ori în cadrul unor reuniuni internaţionale, ultima lor întâlnire având loc la Tirana (Albania) în februarie.